L’Escola d’Igualtat de Burjassot programa diferents activitats per al mes de maig
2025-07-24

El passat mes de febrer, en el Fòrum de Participació per la Igualtat de Gènere de Burjassot es presentava la creació de  l’Escola d’Igualtat, un nou projecte de la Regidoria d’Igualtat dirigida per Yolanda Andrés, que naixia amb la finalitat de mantindre una programació continuada i regular per a la formació en igualtat.

Bona prova d’això van ser les accions que es van fer el mes de març, amb motiu de la commemoració del 8M, centrades en els instituts del municipi i, ara al maig, des de la Unitat d’Igualtat- Espai Dona, han proposat també noves activitats per a tota la ciutadania.

Activitats que començaran el dimarts, 7 de maig, amb l’exposició fotogràfica “Dones sindicalistes en la història”, la qual es podrà visitar a l’Ajuntament fins al divendres 10 de maig. La mostra s’inaugurarà la vesprada del dia 7 a les 18.30 hores.

El testimoni l’agafarà, el dilluns 13 de maig a les 18.30 hores, en esta ocasió a la Casa de Cultura, un cinefòrum amb motiu de la Setmana Mundial del Part Respectat. Així, es projectarà el documental ‘La voz de las mujeres’. L’activitat arriba a Burjassot de la mà de l’entitat El parto es nuestro, grup local de València.

Tancarà la programació de maig, també a la Casa de Cultura, el dimarts dia 21 a les 18.30 hores, la xarrada ‘Desaprenent la masculinitat: pornografia i violència sexual‘, impartida per Agustín Zaragozá.

L’Escola d’Igualtat se centra en tres línies principals d’acció: la promoció de la igualtat, la visibilització de la dona en tots els àmbits socials i la prevenció de la violència de gènere. És una gran ferramenta de formació en igualtat a tots els nivells i per a totes les edats.

Cada mes, l’Escola d’Igualtat programarà activitats destinades a diferents col·lectius: alumnat dels instituts, personal municipal, ciutadania…tot amb la finalitat d’eliminar i acabar amb qualsevol tipus de desigualtat.